b"\n_START_ARTICLE_\nSlaget om W\xc5\x93rth\n_START_SECTION_\nBakgrunn\n_START_PARAGRAPH_\nEtter at krigen br\xc3\xb8t ut 19. juli, rykket de franske styrkene inn i Saarbr\xc3\xbccken 2. august. Uavhengig av dette, rykket den pr\xc3\xb8yssiske kronprins Fredrik Wilhelm mot Wissembourg hvor den franske styrken i byen forberedte en angrep mot Tyskland. Etter at de tyske styrkene hadde nedkjempet den franske garnisonen i slaget om Wissembourg._NEWLINE_Dette gjorde at de tyske styrkene kunne rykke inn i Frankrike. De \xc3\xb8vrige franske soldatene fra Wissembourg trakk seg ut vestover. Dagen deretter fortsatte fremrykningen til W\xc5\x93rth, hvor marskalk Patrice Mac-Mahon hadde tatt stilling med sitt korps og en divisjon av det 7. korps.\n_START_SECTION_\nInnledende skuddvekslinger\n_START_PARAGRAPH_\nDe tyske styrkene var ikke fulltallige og ferdig utplasserte da de bayerske styrkene i utkanten av byen i gr\xc3\xa5lysningen 6. august ble beskutt av fransk artilleri. De var ikke klar over ordren om \xc3\xa5 v\xc3\xa6re tilbakeholden med \xc3\xa5 innlede kampene, og rykket n\xc3\xa6rmere byen og inntok en \xc3\xa5sh\xc3\xb8yde med utsikt over omr\xc3\xa5det. Franskmennene intensiverte da beskytningen og det pr\xc3\xb8yssiske 5. korps ved Dieffenbach-l\xc3\xa8s-W\xc5\x93rth kom da de bayerske styrkene til unnsetning. Samtidig ble ogs\xc3\xa5 det pr\xc3\xb8yssiske 6. korps involvert i en skuddveksling da franske og pr\xc3\xb8yssiske soldater m\xc3\xb8tte hverandre ved elven i forbindelse med at de skulle hente vann.\n_START_SECTION_\nDet tyske angrepet\n_START_PARAGRAPH_\nDa den tyske hovedstyrken h\xc3\xb8rte skuddvekslingene, gikk 6. korps' angreps-avdelinger i sine posisjoner, men m\xc3\xa5tte endre disse noe i forhold til de opprinnelige planene da kampene kom for tidlig. Da stillingene ikke var de beste \xc3\xa5 forbli i for tyskerne, innledet de angrepet. De ble m\xc3\xb8tt med kraftig artilleribeskytning og det ble till\xc3\xb8p til forvirring blant de tyske styrkene til det ankom en ny bataljon tilh\xc3\xb8rende det pr\xc3\xb8yssiske 6. korps som angrep franskmennene p\xc3\xa5 den ene flanken, samtidig som det tyske artilleriet beskj\xc3\xb8t den andre. Franskmennene m\xc3\xa5tte under angrepet fra to sider trekke seg tilbake._NEWLINE_Situasjonen hadde fram til dette v\xc3\xa6rt kritisk for det pr\xc3\xb8yssiske 5. korps i sentrum, og da de franske styrkene trakk seg tilbake, kunne pr\xc3\xb8ysserne krysse elven. Rundt kl 13.00 ankom den tyske \xc3\xb8verstkommanderende, kronprins Fredrik Wilhelm slagplassen, og han sendte styrker fra W\xc3\xbcrttemberg i angrep mot den franske h\xc3\xb8yre flanke.\n_START_SECTION_\nFransk motangrep\n_START_PARAGRAPH_\nDet franske kavaleriet ble satt inn for \xc3\xa5 dekke den franske tilbaketrekningen p\xc3\xa5 sin h\xc3\xb8yre side. Dette var delvis vellykket, men kostet ogs\xc3\xa5 store tap. Men det franske infanteriet ble i stand til \xc3\xa5 igangsette et motangrep. Dette ble imidlertid en katastrofe da 700 franske kyrass\xc3\xa9rer ble skutt ned i l\xc3\xb8pet av noen minutter p\xc3\xa5 kort hold. Den franske tilbaketrekningen m\xc3\xa5tte derfor gjenopptas._NEWLINE_Rundt kl 15.00 hadde de tyske styrkene kontroll over omr\xc3\xa5det hvor den franske h\xc3\xb8yre flanken hadde st\xc3\xa5tt. Men det hersket en del forvirring blant dem etter \xc3\xa5 ha kjempet lenge i tett skog. De ble m\xc3\xb8tt med et nytt kraftig fransk motangrep og situasjonen ble kritisk for de tyske styrkene i dette omr\xc3\xa5det, til det kom forsterkninger fra nordvest. Samtidig angrep det pr\xc3\xb8yssiske 6. korps i sentrum og to bayerske korps p\xc3\xa5 den franske venstre siden, hvor de franske styrkene fortsatt sto i sine opprinnelige posisjoner.\n_START_SECTION_\nFransk tilbaketrekning\n_START_PARAGRAPH_\nMac-Mahon satte inn sitt reserveartilleri og en ny kavaleridivisjon. Slik satte han de tyske styrkene under press, f\xc3\xb8r han kunne iverksette et motangrep med sine siste intakte styrker. Dette kom imidlertid for sent og de tyske styrkene presset franskmennene tilbake b\xc3\xa5de i sentrum og p\xc3\xa5 flankene._NEWLINE_I ly av kveldsm\xc3\xb8rket flyktet de gjenv\xc3\xa6rende franske styrkene, da det tyske kavaleriet var for mangelfullt til \xc3\xa5 kunne ta opp forf\xc3\xb8lgelsen.\n_START_SECTION_\nEtter slaget\n_START_PARAGRAPH_\nEtter det franske nederlaget trakk de franske styrkene seg i all hast tilbake til Ch\xc3\xa2lons-sur-Marne, dit ogs\xc3\xa5 5. korps begav seg fra Bitsche. St\xc3\xb8ttet av Rhinh\xc3\xa6ren trakk de seg etterhvert tilbake til Metz. Der ble de reorganisert og forent som det 6. korps, og stilt 12. august under marskalk Achille Bazaines kommando."